Shakshuka (ανατολίτικα αυγά με ντομάτα)
Στον Λίβανο, στην Τυνησία, στο Μαρόκο και στο Ισραήλ ετοιμάζουν τον δικό τους καγιανά με μπόλικες ζουμερές ντομάτες και λίγο κύμινο. Εμείς προσθέτουμε και λίγη φέτα, που ταιριάζει πολύ.
800 γρ. φρέσκες ντομάτες, ξεφλουδισμένες και ψιλοκομμένες , 2 μικρές καυτερές πιπεριές, φρέσκες ή ξερές, ψιλοκομμένες, 2 μεγάλα ξερά κρεμμύδια, ψιλοκομμένα , 2 σκελίδες σκόρδο, λιωμένες, 1 κουτ. γλυκού κύμινο, σε σκόνη, 1 κουτ. σούπας καπνιστή πάπρικα, 10 κλωνάρια μαϊντανός, ψιλοκομμένος , 4 αυγά, 120 γρ. φέτα, τριμμένη, 40 ml ελαιόλαδο, αλάτι, πιπέρι φρεσκοτριμμένο
Για να φτιάξουμε ανατολίτικα αυγά με ντομάτα, αρχικά ζεσταίνουμε σε ένα τηγάνι το λάδι σε δυνατή φωτιά.Σοτάρουμε το κρεμμύδι με το σκόρδο και τις καυτερές πιπεριές για 2-3 λεπτά, μέχρι να ροδίσουν.Προσθέτουμε το κύμινο, την πάπρικα, τις ντομάτες και αλατοπίπερο.Βράζουμε για 10 λεπτά, μέχρι η σάλτσα να δέσει ελαφρώς.Σπάμε τα αυγά (μάτια) και τα ρίχνουμε στη σάλτσα.Πασπαλίζουμε με τον μαϊντανό και σκεπάζουμε την κατσαρόλα με το καπάκι. Σβήνουμε τη φωτιά και σιγομαγειρεύουμε (στο ήδη ζεστό μάτι) για περίπου 3-4 λεπτά ή μέχρι να γίνουν τα αυγά μελάτα ή όπως μας αρέσουν.Σκορπίζουμε τη φέτα και αποσύρουμε από τη φωτιά.Συνοδεύουμε, τα ανατολίτικα αυγά με ντομάτα, με αραβικές πίτες ζεσταμένες στο γκριλ για 1-2 λεπτά.
Αυγά,Ντομάτα,Φέτα